Цу буса Эвтархойн Ахьмадаца дийцарш дира Исмайлин Дудас. Дийцира цунна вайн машаран довхочун дас боккха мах хадийна хилар. Бакъду иза, вай дов цу аг1оне доьрзуш ду моьтташ а дацара. Дагахьбаллам буьсу вайн эскар х1инца 1едална гучудаларна. Амма и аг1о а шена т1елоцу г1излархоша. Кхузахь г1уллакх б1о 1аморах доьрзуш дацара. И лаьтта бухах йолу катакомбаш яра нохчийн дукха к1ентий 1ожаллех баьхна. Г1излара йог1у пошта а йоккхий, т1аьхьадаьлла 1едал а долуш бог1у нохчийн къонахой, лаьтта буха а боьлхий, т1ап олий бовра цигахь. Салтий бог1ий Дади-юьрта дехьа долучу т1айт1е а х1уьттий, и дагийна карийча, нохчий хи чухула дехьа бевлла олий, д1абоьлхура. Ткъа х1инца царна хуур ду нохчийн б1о лечкъа меттиг. И ша бахьанехь оьрсашна хаар новкъа дара Исмайлин Дудина. Г1уллакх хьалха санна ду моьтташ, ног1ийн махкара жа-бажа лаьллина я рема ялош бог1у обаргаш кхузахь къайлабовла г1ортахь, царна тешнабехк хир бу. Х1инца шайна кхин бух лаха безара доьналла долчу к1енташна.